钦定古今图书集成/明伦汇编/官常典/第501卷 > 罗彦瓌
## 钦定古今图书集成/明伦汇编/官常典/第501卷 > 罗彦瓌

按《宋史》本传：“彦瓌，并州太原人。父全德，晋泌州刺史，
彦瓌得补内殿直。少帝在澶州，欲命使宣慰大名府，
时河北契丹骑充斥，遂募军中骁勇士十人从行，彦
瓌备选，衔枚夜发，往返如期，繇是补兴顺指挥使。开
运末，契丹主至汴，遣彦瓌送厩马千匹赴幽蓟。彦瓌
至元氏，闻汉祖建号太原，以马归汉，汉祖嘉之。及入”
汴，擢为护圣指挥使。周初，迁散员都虞候。坐枢密使
王浚党，出为邓州教练使。世宗嗣位，召为伴饮指挥
使，改马步军都军头。从向训收秦、凤有功，迁散指挥
都虞候。显德末，太祖自陈桥入归公署，见宰相范质
等，未及言，彦瓌挺剑而前曰：“我辈无主，今日须得天
子。”质等由是降阶听命。擢为控鹤左厢都指挥使，改
内外马军都军头，领眉州防御使。从平泽、潞，还，命代
赵彦徽为侍卫步军都指挥使、领武信军节度。建隆
二年，出为彰德军节度。乾德二年，改安国军节度，与
昭义军节度李继勋大破契丹。四年春，又与阁门使
田钦祚杀太原军千馀人于静阳，擒其将陆英等，获
马三百匹。明年，移镇华州。开宝二年卒，年四十七。